浯溪中興頌
作者：易祓
朝代：宋

paragraphs: 湘江東西直浯溪，上有十丈中興碑。
誰鑿豐碑鎮山曲，溪邊美人美如玉。
想當歌頌大業時，胸蟠星斗光陸離。
蠶須蠆尾更清勁，凜凜襟懷冰雪瑩。
水部之文魯公書，兩翁寥寥千載餘。
後來更有黄太史，健筆題詩起翁死。
一派溪流徹底清，溪邊鏡石堅而明。
我思古人不可見，水石猶作瓊瑰聲。
朅來名山訪遺蹟，煙雨凄迷山路濕。
野叟蒙頭看打碑，君其問諸水邊石。